ระเบียบกรมการขนส่งทางบก
ระเบียบกรมการขนส่งทางบก
ว่าด้วยการออกเอกสารและเครื่องหมายกำกับรถเพื่อนำรถไปใช้ระหว่างประเทศ
พ.ศ. ๒๕๕๔[๑]
 

ตามที่ได้มีระเบียบกรมการขนส่งทางบก ว่าด้วยการออกเอกสารและเครื่องหมายกำกับรถเพื่อนำรถไปใช้ระหว่างประเทศ
พ.ศ. ๒๕๕๑ ลงวันที่ ๒๕ มกราคม พ.ศ. ๒๕๕๑ ไว้แล้ว นั้น

โดยที่เป็นการสมควรแก้ไขเพิ่มเติมชื่อหน่วยงานตามระเบียบดังกล่าวให้สอดคล้องกับกฎกระทรวงแบ่งส่วนราชการกรมการขนส่งทางบก
กระทรวงคมนาคม พ.ศ. ๒๕๕๒ และปรับปรุงข้อกำหนดในส่วนอื่น ๆ
ให้มีความเหมาะสมยิ่งขึ้น อาศัยอำนาจตามความในมาตรา ๑๘ แห่งพระราชบัญญัติรถยนต์ พ.ศ.
๒๕๒๒ และอนุวัตรการให้เป็นไปตามความตกลงระหว่างประเทศ อธิบดีกรมการขนส่งทางบกจึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก ว่าด้วยการออกเอกสารและเครื่องหมายกำกับรถเพื่อนำรถไปใช้ระหว่างประเทศ
พ.ศ. ๒๕๕๔

ข้อ ๒ ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกระเบียบกรมการขนส่งทางบกว่าด้วยการออกเอกสารและเครื่องหมายกำกับรถเพื่อนำรถไปใช้ระหว่างประเทศ
พ.ศ. ๒๕๕๑ ลงวันที่ ๒๕ มกราคม พ.ศ. ๒๕๕๑
บรรดาระเบียบ ประกาศ ข้อบังคับ คำสั่ง
และหนังสือเวียนอื่นใดในส่วนที่มีไว้แล้ว หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ในระเบียบนี้
(๑) รถยนต์ส่วนบุคคล หมายความว่า
รถยนต์นั่งส่วนบุคคลไม่เกินเจ็ดคน รถยนต์นั่งส่วนบุคคลเกินเจ็ดคน
รถยนต์บรรทุกส่วนบุคคล รถยนต์ของบุคคลในคณะผู้แทนทางการทูต
รถยนต์ของบุคคลในหน่วยงานพิเศษของสถานทูตต่าง ๆ รถยนต์ของบุคคลในคณะผู้แทนทางกงสุล
รถยนต์ของบุคคลในองค์กรระหว่างประเทศ
หรือทบวงการชำนัญพิเศษแห่งสหประชาชาติซึ่งประจำอยู่ในประเทศไทย
(๒) รถยนต์โดยสาร หมายความว่า
รถยนต์รับจ้างระหว่างจังหวัด รถยนต์รับจ้าง รถยนต์บริการตามพระราชบัญญัติรถยนต์
พ.ศ. ๒๕๒๒ และรถที่ใช้ในการขนส่งผู้โดยสารตามพระราชบัญญัติการขนส่งทางบก พ.ศ. ๒๕๒๒
(๓) รถยนต์บรรทุก หมายความว่า
รถที่ใช้ในการขนส่งสัตว์หรือสิ่งของตามพระราชบัญญัติการขนส่งทางบก พ.ศ. ๒๕๒๒

ข้อ ๕ ระเบียบนี้ให้ใช้บังคับสำหรับการนำรถไปใช้ภายใต้ความตกลงระหว่างประเทศดังนี้
(๑) ความตกลงว่าด้วยการขนส่งทางถนนระหว่างรัฐบาลแห่งราชอาณาจักรไทย
และรัฐบาลแห่งสาธารณรัฐประชาธิปไตยประชาชนลาว
(๒) บันทึกความเข้าใจระหว่างไทย - ลาว - เวียดนาม
ในการเริ่มใช้ความตกลงระหว่างรัฐบาลแห่งราชอาณาจักรกัมพูชา สาธารณรัฐประชาชนจีน
สาธารณรัฐประชาธิปไตยประชาชนลาว สหภาพพม่า ราชอาณาจักรไทย
สาธารณรัฐสังคมนิยมเวียดนาม
ในการอำนวยความสะดวกในการขนส่งข้ามแดนของสินค้าและผู้โดยสาร
(บันทึกความเข้าใจในการเริ่มใช้ความตกลง ฯ) ที่จุดผ่านแดน แดนสะหวัน สาธารณรัฐประชาธิปไตยประชาชนลาว
และลาวบาว สาธารณรัฐสังคมนิยมเวียดนาม และจุดผ่านแดนสะหวันเขต
สาธารณรัฐประชาธิปไตยประชาชนลาว และมุกดาหาร ราชอาณาจักรไทย
(๓) ข้อตกลงระหว่างรัฐบาลแห่งสาธารณรัฐประชาธิปไตยประชาชนลาว
ราชอาณาจักรไทยและสาธารณรัฐสังคมนิยมเวียดนาม
ในการดำเนินการขนส่งทางถนนเพื่อการท่องเที่ยว

ข้อ ๖ ภายใต้ความตกลงตามข้อ
๕ การนำรถไปใช้ระหว่างประเทศให้เป็นไปตามประเภทรถดังนี้
(๑) ความตกลงระหว่างประเทศตามข้อ ๕ (๑) และ (๒)
(ก) รถยนต์ส่วนบุคคล
(ข) รถยนต์โดยสาร
(ค) รถยนต์บรรทุก
(๒) ความตกลงระหว่างประเทศตามข้อ ๕ (๓)
(ก) รถยนต์ส่วนบุคคล
(ข) รถยนต์โดยสาร
ในกรณีรถยนต์โดยสารที่เป็นรถยนต์รับจ้างระหว่างจังหวัด รถยนต์รับจ้าง
รถยนต์บริการตามพระราชบัญญัติรถยนต์ พ.ศ. ๒๕๒๒
ที่จะนำไปใช้ระหว่างประเทศจะต้องนำไปใช้ในลักษณะเป็นรถยนต์ส่วนบุคคลเท่านั้น
ห้ามนำไปใช้รับจ้างไม่ว่ากรณีใด ๆ

ข้อ ๗ รถที่จะนำไปใช้ระหว่างประเทศต้องเป็นรถที่ชำระภาษีประจำปีครบถ้วนถูกต้องและต้องมีเอกสารและเครื่องหมายกำกับรถภายใต้ข้อกำหนดเงื่อนไขตามความตกลงระหว่างประเทศนั้น
ๆ ดังนี้
(๑) การนำรถไปใช้ตามความตกลงระหว่างประเทศตามข้อ ๕ (๑)
(ก) หนังสืออนุญาตรถระหว่างประเทศ
(ข) เครื่องหมายแสดงประเทศ
(ค) หนังสือรับรองการตรวจสภาพรถ
(ง) ใบอนุญาตขับรถที่เป็นภาษาอังกฤษ
เฉพาะผู้มีความประสงค์จะขับรถในต่างประเทศ
(จ) แผ่นป้ายทะเบียนรถที่เป็นภาษาอังกฤษ
(๒) การนำรถไปใช้ตามความตกลงระหว่างประเทศตามข้อ ๕ (๒) และ (๓)
(ก) หนังสืออนุญาตรถระหว่างประเทศ
(ข) เครื่องหมายแสดงประเทศ
(ค) หนังสือรับรองการตรวจสภาพรถ
(ง) หนังสือแสดงการจดทะเบียนรถ
หรือใบคู่มือจดทะเบียนรถที่เป็นภาษาอังกฤษ แล้วแต่กรณี
(จ) ใบอนุญาตขับรถที่เป็นภาษาอังกฤษ
เฉพาะผู้มีความประสงค์จะขับรถในต่างประเทศ
(ฉ) แผ่นป้ายทะเบียนรถที่เป็นภาษาอังกฤษ
นอกจากเอกสารที่กำหนดไว้ตามวรรคหนึ่ง การนำรถยนต์บรรทุกไปใช้ในสาธารณรัฐสังคมนิยมเวียดนามภายใต้ความตกลงระหว่างประเทศตามข้อ
๕ (๒)
รถนั้นต้องได้รับใบอนุญาตสำหรับการขนส่งทางถนนตามความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง
(GMS
Road Transport Permit) จากกรมการขนส่งทางบกก่อนด้วย

ข้อ ๘ การขอรับเอกสารและเครื่องหมายกำกับรถตามข้อ
๗ เว้นแต่กรณีการขอรับแผ่นป้ายทะเบียนรถที่เป็นภาษาอังกฤษ ให้ยื่นได้ ณ
สำนักงานขนส่งที่รถนั้นจดทะเบียน หรือสำนักงานขนส่งอื่นโดยให้ใช้แบบคำขออื่น ๆ
พร้อมด้วยเอกสารหลักฐานดังนี้
(๑) รถตามพระราชบัญญัติการขนส่งทางบก พ.ศ. ๒๕๒๒
(ก) ภาพถ่ายหนังสือแสดงการจดทะเบียนรถ
(ข) ภาพถ่ายใบอนุญาตประกอบการขนส่งระหว่างประเทศ
(ค) บัตรประจำตัวประชาชนของผู้ได้รับใบอนุญาตประกอบการขนส่ง
หรือภาพถ่ายหนังสือรับรองการจดทะเบียนนิติบุคคล (กรณีเป็นนิติบุคคล)
(ง) หนังสือมอบอำนาจ (กรณีมิได้มาดำเนินการด้วยตนเอง)
พร้อมภาพถ่ายบัตรประจำตัวประชาชนผู้มอบอำนาจและผู้รับมอบอำนาจ
(จ)
หนังสือจากหน่วยงานแสดงความประสงค์ขอรับเอกสารและเครื่องหมายกำกับรถตามระเบียบนี้
เฉพาะในกรณีเป็นหน่วยงานตามมาตรา ๒๙ แห่งพระราชบัญญัติการขนส่งทางบก พ.ศ. ๒๕๒๒
(๒) รถตามพระราชบัญญัติรถยนต์ พ.ศ. ๒๕๒๒
(ก) ภาพถ่ายใบคู่มือจดทะเบียนรถ
(ข)
บัตรประจำตัวประชาชนของเจ้าของรถหรือผู้ครอบครองรถที่ปรากฏชื่อในใบคู่มือจดทะเบียนรถ
หรือภาพถ่ายหนังสือรับรองการจดทะเบียนนิติบุคคล (กรณีเป็นนิติบุคคล)
(ค) หนังสือมอบอำนาจ (กรณีมิได้มาดำเนินการด้วยตนเอง) พร้อมภาพถ่ายบัตรประจำตัวประชาชนผู้มอบอำนาจและผู้รับมอบอำนาจ

ข้อ ๙ การยื่นขอรับเอกสารและเครื่องหมายกำกับรถตาม
(ก) (ข) และ (ค) ของข้อ ๗ (๑) และ (ก) (ข) (ค) และ (ง) ของข้อ ๗ (๒)
สามารถยื่นขอพร้อมกันทุกรายการ โดยใช้หลักฐานตามที่กำหนดไว้ในข้อ ๘ เพียงชุดเดียว
หรือจะแยกยื่นเพื่อขอรับเอกสารหรือเครื่องหมายกำกับรถเฉพาะบางรายการก็ได้
การขอรับแผ่นป้ายทะเบียนรถที่เป็นภาษาอังกฤษ
ให้เป็นไปตามระเบียบกรมการขนส่งทางบกว่าด้วยการขอและการออกแผ่นป้ายทะเบียนรถที่ใช้ตามความตกลงระหว่างประเทศ

ข้อ ๑๐ การขอแปลหนังสือแสดงการจดทะเบียนรถ ใบคู่มือจดทะเบียนรถ
และใบอนุญาตขับรถเป็นภาษาอังกฤษ และการจัดเก็บค่าธรรมเนียมการแปล
ให้เป็นไปตามที่กำหนดไว้ในระเบียบกรมการขนส่งทางบกว่าด้วยการแปลหนังสือแสดงการจดทะเบียนรถตามกฎหมายว่าด้วยการขนส่งทางบกและใบคู่มือ
จดทะเบียนรถตามกฎหมายว่าด้วยรถยนต์เป็นภาษาอังกฤษ และระเบียบกรมการขนส่งทางบกว่าด้วย
การแปลใบอนุญาตขับรถตามกฎหมายว่าด้วยการขนส่งทางบกและตามกฎหมายว่าด้วยรถยนต์เป็นภาษาอังกฤษ
โดยการยื่นคำขอให้สามารถยื่นได้ ณ สำนักงานขนส่งทุกแห่งทั่วประเทศ
และให้นายทะเบียนที่รับคำขอสามารถแปลหนังสือแสดงการจดทะเบียนรถ ใบคู่มือจดทะเบียนรถ
และใบอนุญาตขับรถที่ออกโดย นายทะเบียนสำนักงานขนส่งอื่นได้

ข้อ ๑๑ เมื่อได้รับคำขอและเอกสารหลักฐานครบถ้วนถูกต้องแล้ว
ให้นายทะเบียนดำเนินการให้แก่ผู้ยื่นคำขอให้แล้วเสร็จภายในวันนั้น
หรืออย่างช้าในวันทำการถัดไป

ข้อ ๑๒ หนังสืออนุญาตรถระหว่างประเทศและเครื่องหมายแสดงประเทศให้เป็นไปตามแบบแนบท้ายระเบียบนี้

ข้อ ๑๓ หนังสืออนุญาตรถระหว่างประเทศให้มีสีของปกเป็น
๓ สี ดังนี้
(๑) สีเขียว สำหรับรถที่จดทะเบียนตามพระราชบัญญัติการขนส่งทางบก พ.ศ.
๒๕๒๒
(๒) สีม่วง สำหรับรถที่จดทะเบียนตามพระราชบัญญัติรถยนต์ พ.ศ. ๒๕๒๒
(๓) สีฟ้า สำหรับรถของบุคคลในคณะผู้แทนทางการทูต คณะผู้แทนทางกงสุล
องค์การระหว่างประเทศ หรือทบวงการชำนัญพิเศษแห่งสหประชาชาติ

ข้อ ๑๔ หนังสืออนุญาตรถระหว่างประเทศต้องติดอยู่กับรถตลอดเวลาที่ใช้รถนั้น
เครื่องหมายแสดงประเทศให้ติดไว้ที่กระจกหน้ารถในบริเวณที่เห็นได้ชัดเจนหนึ่งแผ่น
และที่ด้านหลังของรถในบริเวณที่เห็นได้ชัดเจนอีกหนึ่งแผ่น

ข้อ ๑๕ การบันทึกรายการในหนังสืออนุญาตรถระหว่างประเทศให้ใช้ข้อมูลจากระบบฐานข้อมูลกลาง
และให้ระบุวันสิ้นอายุหนังสืออนุญาตรถระหว่างประเทศตรงตามกำหนดวันสิ้นอายุภาษีประจำปีของรถนั้น

ข้อ ๑๖ การขอรับหนังสืออนุญาตรถระหว่างประเทศในกรณีระยะเวลาการอนุญาตเดิมสิ้นสุดลง
หากหนังสืออนุญาตฉบับเดิมยังมีช่องบันทึกรายการเหลืออยู่
ให้นายทะเบียนบันทึกรายการอนุญาตในหนังสืออนุญาตฉบับเดิม

ข้อ ๑๗ การขอรับหนังสืออนุญาตรถระหว่างประเทศหรือเครื่องหมายแสดงประเทศแทนฉบับที่ชำรุดหรือสูญหาย
ให้ยื่นคำขอพร้อมด้วยหลักฐานตามข้อ ๘ และเอกสารหลักฐานเพิ่มเติมดังนี้
(๑) กรณีชำรุด
ให้ใช้หนังสืออนุญาตรถระหว่างประเทศหรือเครื่องหมายแสดงประเทศที่ชำรุดประกอบคำขอ
(๒) กรณีสูญหาย ให้นายทะเบียนบันทึกแจ้งการสูญหาย หรือใช้หลักฐานการรับแจ้งความของพนักงานสอบสวนประกอบคำขอ

ข้อ ๑๘ เมื่อพบว่ารถคันที่ยื่นขอรับหนังสืออนุญาตรถระหว่างประเทศมีการเปลี่ยนแปลงรายการทางทะเบียน
ให้นายทะเบียนดำเนินการแก้ไขปรับปรุงข้อมูลในหนังสืออนุญาตรถระหว่างประเทศให้ถูกต้องตรงกัน

ข้อ ๑๙ ให้นายทะเบียนจัดเก็บค่าคำขอและค่าธรรมเนียมดังนี้
(๑) รถตามพระราชบัญญัติการขนส่งทางบก พ.ศ. ๒๕๒๒
ค่าคำขอรับใบอนุญาตรถตามข้อตกลงระหว่างประเทศ ๒๐ บาท
(๒) รถตามพระราชบัญญัติรถยนต์ พ.ศ. ๒๕๒๒
(ก) การออกหนังสืออนุญาตรถระหว่างประเทศ ค่าคำขอ ๕ บาท
ค่าหนังสืออนุญาต ๕๐ บาท
(ข) การต่ออายุหนังสืออนุญาตรถระหว่างประเทศ ค่าคำขอ ๕ บาท
ค่าธรรมเนียมอื่น ๒๐ บาท
(ค) การแก้ไขเปลี่ยนแปลงรายการหนังสืออนุญาตรถระหว่างประเทศ ค่าคำขอ
๕ บาท ค่าธรรมเนียมอื่น ๒๐ บาท
(ง) การออกใบแทนหนังสืออนุญาตรถระหว่างประเทศกรณีชำรุดหรือสูญหาย
ค่าคำขอ ๕ บาท ค่าใบแทนหนังสืออนุญาต ๒๕ บาท
(จ) การออกเครื่องหมายแสดงประเทศกรณีชำรุดหรือสูญหาย ค่าคำขอ ๕ บาท

ข้อ ๒๐ ให้นายทะเบียนเป็นผู้ออกหนังสือรับรองการตรวจสภาพรถโดยใช้ผลการตรวจสภาพรถที่ประกอบการจดทะเบียนครั้งแรกหรือเสียภาษีประจำปี
แล้วแต่กรณี
การบันทึกรายการในหนังสือรับรองการตรวจสภาพรถ
สำหรับช่องวันที่ตรวจสภาพรถให้ดำเนินการดังนี้
(๑) รถตามพระราชบัญญัติการขนส่งทางบก พ.ศ. ๒๕๒๒
ให้ระบุวันที่เสียภาษีประจำปี
(๒) รถตามพระราชบัญญัติรถยนต์ พ.ศ. ๒๕๒๒
ให้ระบุวันที่รถนั้นจดทะเบียนครั้งแรกสำหรับกรณีรถมีอายุใช้งานไม่ครบ ๗ ปี
หรือระบุวันที่เสียภาษีประจำปีสำหรับกรณีรถมีอายุใช้งานครบ ๗ ปี
วันสิ้นอายุหนังสือรับรองการตรวจสภาพรถให้กำหนดเป็นวันเดียวกับวันสิ้นอายุภาษีประจำปีของรถนั้น

ข้อ ๒๑ หนังสือรับรองการตรวจสภาพรถให้เป็นไปตามแบบแนบท้ายระเบียบนี้

ข้อ ๒๒ ให้นายทะเบียนจัดเก็บค่าคำขอและค่าธรรมเนียมเฉพาะการขอรับหนังสือรับรองการตรวจสภาพรถสำหรับรถตามพระราชบัญญัติรถยนต์
พ.ศ. ๒๕๒๒ ดังนี้
(๑) ค่าคำขอ ๕ บาท
(๒) ค่าธรรมเนียมอื่น ๒๐ บาท
การขอรับหนังสือรับรองการตรวจสภาพรถแทนฉบับที่ชำรุดหรือสูญหาย
ให้จัดเก็บค่าคำขอและค่าธรรมเนียมตามวรรคหนึ่ง

ข้อ ๒๓ การขอรับหนังสือรับรองการตรวจสภาพรถแทนฉบับที่ชำรุดหรือสูญหาย
ให้นำข้อ ๘ และข้อ ๑๗ มาใช้บังคับโดยอนุโลม

ข้อ ๒๔ การจัดเก็บค่าคำขอและค่าธรรมเนียมตามข้อ
๑๙ และข้อ ๒๒ ไม่ให้นำมาใช้บังคับกับรถตามมาตรา ๘ และมาตรา ๙
แห่งพระราชบัญญัติรถยนต์ พ.ศ. ๒๕๒๒

ข้อ ๒๕ บรรดาคำขอรับเอกสารและเครื่องหมายกำกับรถที่ได้ยื่นไว้ก่อนวันที่ระเบียบนี้มีผลใช้บังคับและยังอยู่ในระหว่างการพิจารณาของนายทะเบียน
ให้ถือเป็นคำขอตามระเบียบนี้โดยอนุโลมและในกรณีระเบียบนี้กำหนดให้ใช้หลักฐานประกอบคำขอหรือกำหนดหลักเกณฑ์การดำเนินการที่แตกต่างไปจากที่กำหนดไว้เดิม
ให้นายทะเบียนมีอำนาจสั่งให้แก้ไขเพิ่มเติมหลักฐานประกอบคำขอและสั่งให้ดำเนินการเป็นไปตามระเบียบนี้ได้

ข้อ ๒๖ ให้รองอธิบดี
(ฝ่ายปฏิบัติการ) กรมการขนส่งทางบก รักษาการตามระเบียบนี้


ประกาศ
ณ วันที่ ๙ กุมภาพันธ์ พ.ศ. ๒๕๕๔
เทียนโชติ
จงพีร์เพียร
อธิบดีกรมการขนส่งทางบก
[เอกสารแนบท้าย]

๑. หนังสืออนุญาตรถระหว่างประเทศ
๒. เครื่องหมายแสดงประเทศ
๓. หนังสือรับรองการตรวจสภาพรถ

(ดูข้อมูลจากภาพกฎหมาย)












ปริยานุช/ผู้จัดทำ
๒๘ มีนาคม ๒๕๕๔

ณัฐวดี/ตรวจ
๒๘ มีนาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๒๘ ง/หน้า ๙/๑๐ มีนาคม ๒๕๕๔